CAMERA  DEPUTAŢILOR

Comisia pentru muncă şi protecţie socială


Nr.27/296/5 decembrie 2002
RAPORT

asupra propunerii legislative pentru modificarea Legii privind acordarea tichetelor de masă, nr.142/1998

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea Legii privind acordarea tichetelor de masă, nr.142/1998, trimisă cu adresa nr.343 din 26 noiembrie 2002.


La întocmirea prezentului raport, Comisia a avut în vedere avizele primite de la Consiliul Legislativ, Consiliul Economic şi Social şi Comisia pentru buget, finanţe şi bănci, precum şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea art.1 din Legea nr.142/1998, în scopul acordării unor alocaţii individuale de hrană, sub forma tichetelor de masă, elevilor care urmează cursurile învăţământului preuniversitar de stat, costurile urmând să fie suportate de la bugetul de stat, prin inspectoratele şcolare, sau, după caz, de la bugetele locale.

1. Comisia propune Plenului respingerea propunerii legislative din următoarele considerente: 

2. Prin Legea nr.142/1998, cât şi prin Normele de aplicare a acestei legi, aprobate prin H.G. nr.5/1999, s-a creat un sistem integral de acordare a tichetelor de masă specific numai calităţii de salariat. Tichetele de masă reprezintă un bonus acordat de angajator, bonus care se plăteşte pe costuri din anumite beneficii încasate.

3. Legea nr.142/1998 conferă posibilitatea şi nu obligativitatea acordării de către angajatori salariaţilor a unei alocaţii individuale de hrană. În prezent, sistemul funcţionează preponderent în sectorul concurenţial şi nu în sectorul bugetar. Elevii nu au calitatea de salariaţi şi nici nu beneficiază de angajatori pentru a se putea încadra în prevederile Legii nr.142/1998.

4. Acordarea de tichete de masă elevilor din învăţământul preuniversitar la nivelul valorii nominale actuale, stabilită potrivit legii (50.000 lei). Acordarea unor alocaţii de hrană în cuantum egal cu cel al tichetelor de masă ar conduce la influenţe financiare asupra bugetului general consolidat de cca. 35.700 miliarde lei, sumă neprevăzută în bugetul de stat pe anul 2003 şi nici in proiectele bugetelor de venituri şi cheltuieli ale instituţiilor publice pe anul 2003.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din 4 decembrie 2002, Comisia propune respingerea acestuia cu 9 voturi pentru, 4 voturi împotrivă şi 2 abţineri.

